OBRAZLOŽENJE RAVNATELJA

Ad 1) 23. ožujka 2021. dobio sam e-mail predsjednice Vijeća roditelja koji je poslala na inicijativu roditelja koji traže da se zbog dobre epidemiološke situacije u Kraljevici, imajući na umu mentalno zdravlje djece, nastava u O.Š. Kraljevica odvija po A modelu, odnosno uživo.

Dana 24. ožujka 2021. putem e-maila poslao sam odgovor predsjednici Vijeća roditelja u kojem sam dao odgovor vezan za tu inicijativu i koji glasi:

Poštovana,

Dana 17. ožujka 2021. Župan Primorsko-goranske županije donio je Odluku o provedbi nastave prema modelu C  (nastava na daljinu) za učenike predmetne nastave (učenici od 5. do 8. razreda) u školama kojima je osnivač Primorsko-goranska županija. Ove Odluke moramo se pridržaviti bez iznimke i izuzetka, a ona se odnosi se na razdoblje od 22. ožujka do 2. travnja 2021. godine.

Vjerujem da će situacija s koronavirusom uskoro biti povoljnija i da ćemo se svi zajedno vratiti svim svojim obavezama i normalnom načinu života.

S poštovanjem,

Ravnatelj Osnovne škole Kraljevica

Davor Juriša, prof.

S obzirom da je u novom dopisu od 25. ožujka 2021. došao dopis u kojem opet traži da se djeca vrate u školske klupe moram dati odgovor koji glasi: Odluke našeg osnivača moramo se pridržavati bez iznimke i izuzetka, a ona se odnosi se na razdoblje od 22. ožujka do 2. travnja 2021. godine.

Što se tiče inicijative koju su pokrenuli roditelji 5.a, a koju su podržali roditelji nekih drugih razrednih odjela moram konstatirati da broj roditelja koji je naveden u dopisu ne odgovara stvarnom broju onih koji su za nastavu po A modelu. U razgovoru s razrednikom 5.b razrednog odjela nakon roditeljskog sastanka održanog 25. ožujka 2021. te u razgovoru s dvoje roditelja iz tog razrednog odjela dobio sam informaciju da je 13 roditelja za održavanje nastave na daljinu, 3 roditelja su bila suzdržana i 3 roditelja su bili za nastavu školi, a u dopisu se navode obrnuti podaci. Razrednik 6.b razrednog odjela nakon održanog roditeljskog sastanka pismeno se mi je poslao putem e-maila: „Nakon priopćavanja informacija roditeljima dnevnog reda roditeljskog sastanka i na upit što kažu za online nastavu, jednoglasno potvrđuju da bi najradije da škola bude uživo, a da online prihvaćaju jer je tako propisao župan i da to treba prihvatiti”. U razgovoru s ostalim razrednicima niti jedan od njih mi nije rekao da roditelji inzistiraju da se učenici vrate u školu već da bi to više želji, ali ne protiv Odluke. Ukoliko postoji takva peticija/anketa u kojoj roditelji bez obzira na Odluku župana traže da učenici idu u školu po Modelu A (za učenike od 5. do 8. razreda) molim da se to stavi na uvid i meni i svim članovima Školskog odbora. U peticiji se mora jasno vidjeti što to roditelji konkretno traže. Iz dopisa nije razvidno mišljenje, odnosno stav roditelja predstavnika svih razrednih odjela, odnosno svih roditelja učenika predmetne nastave OŠ Kraljevica. Također iz dopisa nije razvidno mišljenje, odnosno stav roditelja predstavnika svih razrednih odjela, odnosno svih roditelja učenika predmetne nastave OŠ Kraljevica.

Što se tiče pisma roditelja koje je u privitku moram odmah iznijeti podatak u kojem nas se uspoređuje s OŠ Vežica. Toj je školi osnivač Grad Rijeka i koliko sam upoznat sa situacijom oni nisu dobili odluku već preporuku na osnovu koje je svaka škola odlučila koji će model nastave izabrati. Slažem se s dijelom dopisa u kojem se brani mentalno zdravlje djece i kako je u našoj školi za sada dobra epidemiološka situacija, ali moram reagirati na netočnu informaciju da većina naše djece ide pješice u školu i ne koriste javni prijevoz. Točna je informacija da oko 40% učenika predmetne nastave OŠ Kraljevica čine učenici putnici i to je potencijalna opasnost za širenje virusa. Treba svakako spomenuti da je naša županija u crvenoj zoni i da postoji potencijalna opasnost za širenje virusa. Svi sastanci u našoj školi održavaju se putem videokonferencije kako bismo dodatno spriječili potencijalno širenje virusa unutar kolektiva. Što se tiče članka 28. Konvencije o pravima djeteta (citiram: kojim se svakom djetetu priznaje pravo na obrazovanje, te općenito na razvojna prava unutar iste Konvencije koja jamče svakom djetetu najbolji mogući razvoj, a to su: pravo na obrazovanje, pravo na igru, pravo na slobodno vrijeme, pravo na kulturne aktivnosti, pravo na informiranje, pravo na slobodu misli i izražavanja) ne vidim da smo mi bilo kojem djetetu oduzeli njegovo pravo na sve što proizlazi iz toga članka odnosno onoga što je u dopisu navedeno, a isto tako mogli bismo biti prozvani po 24. članku Konvencije o pravima djeteta ukoliko bismo kršili Odluku Župana. To je pravo na uživanje najviše moguće razine zdravlja, za suzbijanje bolesti i preventivne zdravstvene zaštite.

Mi se pridržavamo svih odluka koje donosi Ministarstvo znanosti i obrazovanja i naš osnivač Primorsko-goranska županija te uputa Hrvatskog zavoda za javno zdravstvo.

Zaključujem: Nastava u našoj školi odvija se prema Odluci Župana od 17. ožujka 2021. prema modelu C (nastava na daljinu) za učenike predmetne nastave (učenici od 5. do 8. razreda), a ona se odnosi se na razdoblje od 22. ožujka do 2. travnja 2021. godine.

Ad 2) Primjedba roditelja: „Tijekom on line nastave djeci jako fali kontakt s nastavnicima i ostalim učenicima te smatramo da u ovoj novonastaloj situaciji svi trebamo pronalaziti najbolja rješenja da djeca imaju dojam da su bitna, da se njihovo pravo na školovanje ne zapostavlja zbog pandemije.”

Roditelji 5.a razrednog odjela su na roditeljskom sastanku izrazili nezadovoljstvo dosadašnjim oblikom nastave (na platformi Edmodo) jer ona nije interaktivna, učitelji ne daju učenicima povratne informacije jesu li zadatke dobro odradili, učenicima je određeno gradivo potrebno dodatno objasniti, nisu im dovoljne samo prezentacije koje moraju prepisivati i sami iz njih učiti. Roditelji traže da se nastava organizira na način da bude u realnom vremenu, ali „uživo“ u smislu video poziva, odnosno videokonferencije za sve nastavne predmete.

Ravnatelj je nakon ovog dopisa predsjednice Vijeća roditelja od 25. ožujka 2021. i roditeljskih sastanaka koji su održani isti dan sazvao sastanak učitelja predmetne nastave koji je održan 26. ožujka 2021. Dnevni red sastanka bio je: 1. Poboljšanje nastave na daljinu.